மலேசிய வெள்ளம் 2020–2021

மலேசிய வெள்ளம் 2020–2021 (ஆங்கிலம்: Malaysian Floods 2020–2021; மலாய்: Malaysian Floods 2020–2021) என்பது 2020-ஆம் ஆண்டின் பிற்பகுதியிலும் 2021-ஆம் ஆண்டின் தொடக்கத்திலும் மலேசியாவின் பல மாநிலங்கள் வெள்ளத்தில் மூழ்கிய நிகழ்வாகும். 

வெள்ளம் காரணமாக பல்லாயிரக்கணக்கான மக்கள் பேரிடர் புனர் மையங்களில் தற்காலிகமாக தங்க வைக்கப்பட்டனர். அத்துடன் வெள்ளத்தால் பாதிக்கப்பட்ட பகுதிகளில் ஏறக்குறைய அனைத்து வகையான தரைவழி போக்குவரத்துகளும் துண்டிக்கப்பட்டன. 

பாதிக்கப்பட்ட பகுதிகள்

தீபகற்ப மலேசியாவின் பல பகுதிகள் வெள்ளத்தால் பாதிக்கப்பட்டன. இந்த முறை பகாங் மற்றும் ஜொகூர்  மாநிலங்கள் கடுமையாகப் பாதிக்கப்பட்டன. திராங்கானு,  கிளாந்தான், சிலாங்கூர் மற்றும் பேராக் ஆகிய மாநிலங்களும் பாதிக்கப்பட்ட பிற மாநிலங்களாகும். கிழக்கு மலேசியா, சபா மாநிலத்தின் பியூபோர்ட் மாவட்டத்திலும் வெள்ளம் ஏற்பட்டது.

வெள்ளத்திற்கான காரணம்

தென்சீனக் கடலைத் தாக்கிய வடகிழக்கு பருவக்காற்று காரணமாக தீபகற்ப மலேசியா முழுவதும் தொடர்ச்சியாகப் பல நாட்கள் பலத்த மழை பெய்தது.  கனமழை தாய்லாந்தையும் தாக்கியது. மேலும் அங்கு கடுமையான வெள்ளம் ஏற்பட்டது.

சேதம்

பெரும் அளவில் ஏற்பட்ட வெள்ளப் பெருக்கினால் பாதிக்கப்பட்ட மாநிலங்களில் பெரும்பாலான தரைவழி போக்குவரத்துகள் பாதிக்கப்பட்டன. பகாங்கின் பிரேசர் மலையில் நிலச்சரிவு ஏற்பட்டது.  

கிழக்கு கடற்கரை விரைவுச்சாலை வழியாக காராக்கில் இருந்து லஞ்சாங் வரை செல்லும் அனைத்து வாகனங்களுக்கும் அந்தச் சாலை மூடப்பட்டது. கூட்டரசு சாலைகளும் மற்றும் மாநிலச் சாலைகளும் மூடப்பட்டன.

உயிரிழப்புகள்
இந்த வெள்ளத்தினால் கிளாந்தான், பாசீர் பூத்தே கம்போங் தாசெக் கோங் காலா (Kampung Tasek Gong Kala) எனும் கிராமத்தில் ஒருவர் கொல்லப்பட்டார். பகாங், சுங்கை புவாஸ் (Sungai Puas) எனும் இடத்தில், இரண்டு குழந்தைகள் வலுவான நீரோட்டத்தில் அடித்துச் செல்லப்பட்டு மரணம் அடைந்ததாகப் பதிவு செய்யப்பட்டது. ஜொகூரில் ஒரு பெண்ணும் மற்றும் ஓர் இளைஞரும்  உயிரிழந்தனர்.

எச்சரிக்கை 

மலேசிய வானிலை ஆய்வுத் துறை (Malaysian Meteorological Department), நவம்பர் 2020 தொடக்கத்தில் இருந்து கனமழை மற்றும் வெள்ள எச்சரிக்கைகளை அறிவித்து வந்தது.

வெள்ளத்தின் போது

மலேசிய தேசிய பாதுகாப்பு மன்றத்தின் (National Security Council (Malaysia) அறிவுறுத்தல்களின் அடிப்படையில்; தற்காலிக வெளியேற்ற மையங்கள் (Temporary Evacuation Center) சமூக நலத் துறையால் (Social Welfare Department) திறக்கப்பட்டு இயக்கப்பட்டன. 

வெள்ளத்தால் பாதிக்கப்பட்டவர்களின் நலனுக்கான தங்குமிடம், உணவு உள்ளிட்ட அனைத்து அடிப்படைத் தேவைகளையும் சமூக நலத்துறை வழங்கியது.

 மேற்கோள்கள் 

மேலும் காண்க
 மலேசிய வெள்ளப் பெருக்குகள்
 மலேசிய கிழக்கு கடற்கரை வெள்ளம் 2020–2021

பகுப்பு:மலேசியாவில் வெள்ளப்பெருக்கு
பகுப்பு:2021 இல் மலேசியா